《和子同观音寺新居》
宋代·周行己

太学士千数，济济多白袍。其中靡不有，令人愧遁逃。

风俗且如此，焉能独守高。详择乃其道，或得贤与豪。

近复失段子，呜呼命不遭。吾生得觊豁，谁能置圈牢。

武或万人敌，何用学六韬。文士亦龌龊，劳心徒忉忉。

利害竟何许，相去九牛毛。脱略或吾事，青松隐藜蒿。

麟凤岂仰见，狐狸多叫号。如不卜清旷，乐此阮与陶。

文思韩吏部，诗见杜工曹。挥麈谈风月，中夜声颾颾。

往往移北山，不必反楚骚。吾道用无穷，所志各有操。

或隐身幽讨，或放迹游遨。平生事已定，用心奚独劳。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。